..............(sz.) napirend

**E L Ő T E R J E S Z T É S**

**A Képviselő-testület 2022. május 31-i rendes ülésére**

**Tárgy:** Javaslat az önkormányzat Szervezeti és Működési Szabályzatáról szóló 13/1992. (VII.01.) önkormányzati rendelet módosítására

**Készítette**: …………………………….

Molnárné dr. Szabados Judit jogi osztályvezető

dr. Silye Tamás jegyzői igazgató

**Egyeztetve:** ……………………………

dr. Varga Előd Bendegúz alpolgármester

**Látta:**  **………………………………..**

 dr. Szalai Tiborjegyző

 ………………………………..

 dr. Silye Tamás jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

Budapest Főváros Kormányhivatala (a továbbiakban: Kormányhivatal) felülvizsgálta az illetékességi területéhez tartozó helyi önkormányzatok szervezeti és működési szabályzatának a rendkívüli képviselő-testületi ülés összehívására vonatkozó szabályozását. A felülvizsgálat eredményeképpen a Kormányhivatal szükségesnek tartotta, hogy szakmai segítségnyújtás keretében tájékoztassa Budapest Főváros II. Kerületi Önkormányzatot a tárgyban tett észrevételeiről. A javaslatait tartalmazó elektronikus levelet 2022. május 3. napján küldte meg Budapest II. kerületi Polgármesteri Hivatal jegyzője részére.

*/Előterjesztés melléklete – Kormányhivatal tájékoztató levele/*

A Kormányhivatal álláspontja szerint Budapest Főváros II. Kerületi Önkormányzat Képviselő-testületének az önkormányzat Szervezeti és Működési Szabályzatáról szóló 13/1992. (VII. 01.) önkormányzati rendelete (a továbbiakban: SZMSZ) 10. §-ának egyes rendelkezései nincsenek összhangban Magyarország helyi önkormányzatairól szóló 2011. évi CLXXXIX. törvény képviselő-testületi ülésre vonatkozó szabályaival. A törvényi előírás értelmében a polgármester köteles a rendkívüli ülést összehívni a kormányhivatal vezetőjének javaslatára, jelenleg azonban e rendelkezést az érintett szakasz (1) bekezdése nem tartalmazza. A jelenleg hatályos önkormányzati rendelet 10. § (2) bekezdésének megszövegezése értelmében a rendkívüli ülés összehívására vonatkozó indítványban meg kell jelölni a rendkívüli ülés indokát és javasolt napirendjét, továbbá a 10. § (3) bekezdés szerint, a rendkívüli ülés összehívásáról a polgármester köteles gondoskodni 5 napon belül.

A jelenleg hatályos törvényi szabályozás a rendkívüli ülés összehívására vonatkozó indítványban kizárólag annak indokát írja elő kötelező tartalmi elemként, valamint az ülés összehívására tekintetében akként rendelkezik, hogy azt 15 napon belüli időpontra kell összehívni. Kormányhivatal álláspontja szerint a helyi jogalkotónak az ülés összehívására nyitva álló 15 napnál rövidebb határidő megállapítására nincs módja.

Mindezen megállapításokra tekintettel a Kormányhivatal indokoltnak tartotta az SZMSZ 10. §-ának módosítását.

A szakmai segítségnyújtás céljából küldött elektronikus levél javaslatait Budapest II. kerületi Polgármesteri Hivatal megvizsgálta és helytállónak találta. Az SZMSZ érintett szakaszának elfogadása a jelenleg hatályos törvény hatályba lépése előtt történt, amire tekintettel szintén indokolt az érintett rendelkezések módosítása, a jelenleg hatályos felettes jogszabályokhoz igazítása érdekében.

Kérem a Tisztelt Képviselő-testületet az előterjesztés megtárgyalására, és az alábbi rendelet megalkotására.

A rendelet elfogadásához minősített többségű szavazati arány szükséges.

**Budapest, 2022. május 12.**

  **Őrsi Gergely**

 Polgármester

**Budapest Főváros II. Kerületi Önkormányzat Képviselő-testületének /2022. ( . .) önkormányzati rendelete az önkormányzat Szervezeti és Működési Szabályzatáról szóló 13/1992. (VII. 01.) önkormányzati rendelet módosításáról**

|  |  |
| --- | --- |
| **Jelenlegi szövegezés** | **Javasolt módosítás** |
|  | Budapest Főváros II. Kerületi Önkormányzat Képviselő-testülete Magyarország Alaptörvénye 32. cikk (2) bekezdésében meghatározott eredeti jogalkotói hatáskörében, Magyarország Alaptörvénye 32. cikk (1) bekezdés d) pontjában, Magyarország helyi önkormányzatairól szóló 2011. évi CLXXXIX. törvény 53. § (1) bekezdés c) pontjában meghatározott feladatkörében eljárva a következőket rendeli el: |
| (SZMSZ 10. § jelenleg hatályos érintett bekezdései:)(1) A polgármester köteles rendkívüli ülést összehívni a képviselők 1/4-ének kezdeményezésére, vagy a Képviselő-testület bármely bizottsága, a Részönkormányzat indítványára.(2) A rendkívüli ülés összehívására vonatkozó, a kezdeményezők által aláírt indítványban meg kell jelölni a rendkívüli ülés indokát ***és javasolt napirendjét.***(4) A polgármester az indítvány benyújtásától számított 5 napon belül köteles gondoskodni az ülés összehívásáról. | **1. §**(1) Az Önkormányzat Szervezeti és Működési Szabályzatáról szóló 13/1992. (VII. 1.) önkormányzati rendelet 10. § (1) és (2) bekezdése helyébe a következő rendelkezések lépnek:„(1) A polgármester köteles rendkívüli ülést összehívni a képviselők 1/4-ének kezdeményezésére, vagy a Képviselő-testület bármely bizottsága, a Részönkormányzat indítványára, ***valamint a kormányhivatal vezetőjének indítványára.***(2) A rendkívüli ülés összehívására vonatkozó, a kezdeményezők által aláírt indítványban meg kell jelölni a rendkívüli ülés indokát.”(2) Az Önkormányzat Szervezeti és Működési Szabályzatáról szóló 13/1992. (VII. 1.) önkormányzati rendelet 10. § (4) bekezdése helyébe a következő rendelkezés lép:„(4) A polgármester az indítvány benyújtásától számított ***15 napon belüli időpontra köteles összehívni az ülést.***” |
|  | **2. §**Ez a rendelet 2022. június 1-jén lép hatályba, és 2022. június 2-án hatályát veszti. |

**Budapest Főváros II. Kerületi Önkormányzat Képviselő-testületének /2022. ( . .) önkormányzati rendelete**

**az önkormányzat Szervezeti és Működési Szabályzatáról szóló 13/1992. (VII. 01.) önkormányzati rendelet módosításáról**

Budapest Főváros II. Kerületi Önkormányzat Képviselő-testülete Magyarország Alaptörvénye 32. cikk (2) bekezdésében meghatározott eredeti jogalkotói hatáskörében, Magyarország Alaptörvénye 32. cikk (1) bekezdés d) pontjában, Magyarország helyi önkormányzatairól szóló 2011. évi CLXXXIX. törvény 53. § (1) bekezdés c) pontjában meghatározott feladatkörében eljárva a következőket rendeli el:

**1. §**

(1) Az Önkormányzat Szervezeti és Működési Szabályzatáról szóló 13/1992. (VII. 1.) önkormányzati rendelet 10. § (1) és (2) bekezdése helyébe a következő rendelkezések lépnek:

„(1) A polgármester köteles rendkívüli ülést összehívni a képviselők 1/4-ének kezdeményezésére, vagy a Képviselő-testület bármely bizottsága, a Részönkormányzat indítványára, valamint a kormányhivatal vezetőjének indítványára.

(2) A rendkívüli ülés összehívására vonatkozó, a kezdeményezők által aláírt indítványban meg kell jelölni a rendkívüli ülés indokát.”

(2) Az Önkormányzat Szervezeti és Működési Szabályzatáról szóló 13/1992. (VII. 1.) önkormányzati rendelet 10. § (4) bekezdése helyébe a következő rendelkezés lép:

„(4) A polgármester az indítvány benyújtásától számított 15 napon belüli időpontra köteles összehívni az ülést.”

**2. §**

Ez a rendelet 2022. június 1-jén lép hatályba, és 2022. június 2-án hatályát veszti.

|  |  |
| --- | --- |
| **Őrsi Gergely****polgármester** | **dr. Szalai Tibor****jegyző** |

**Általános indokolás**

Budapest Főváros II. Kerületi Önkormányzat Képviselő-testületének az önkormányzat Szervezeti és Működési Szabályzatáról szóló 13/1992. (VII. 01.) önkormányzati rendeletének 10. §-a tartalmazza az önkormányzat képviselő-testületének rendkívüli üléseire vonatkozó szabályokat. A rendkívüli ülés összehívására vonatkozó rendelkezések módosítása szükséges és indokolt annak érdekében, , hogy az összhangban legyen a Magyarország helyi önkormányzatairól szóló 2011. évi CLXXXIX. törvénnyel.

**Részletes indokolás**

**Az 1. §-hoz**

A képviselő-testület rendkívüli ülésének összehívására vonatkozó szabályokat módosítja.

**A 2. §-hoz**

Hatályba léptető és hatályon kívül helyező rendelkezéseket tartalmaz.